BirdLife Malta qalet li mill-kejl tat-tniġġis tal-arja li sar fil-Port il-Kbir, il-konċentrazzjonijiet ilaħħqu sa mitt darba ogħla mill-livelli mistennija f'postijiet mhux esposti għal sorsi ta' tniġġis. Ir-riċerka saret mix-xjentist Daniż Kare Press-Kristensen li huwa parti mill-NGO Daniża 'Green Transition Denmark' li tippromwovi t-trasformazzjoni għal ħajja aktar sostenibbli. Il-BirdLife qalet fi stqarrija li l-kejl ittieħed fl-inħawi tal-Belt Valletta u l-Isla meta kien hemm ammont kbir ta' vapuri fil-Port il-Kbir. "Meta kien hemm il-vapuri, kien hemm konċentrazzjoni għolja ta' partiċelli fini fl-arja li jidħlu fl-aktar partijiet sensittivi tal-pulmun u jwassal għal mard serju fil-pulmun u fil-qalb," spjegat il-BirdLife. Press-Kristensen ippreżenta r-riċerka tiegħu illum fl-uffiċċji tar-Rappreżentanza tal-Kummissjoni Ewropea f'Malta flimkien ma xi uffiċjali tal-BirdLife. Ir-riċerka tiegħu hija parti mill-proġett 'LIFE4MEDECA' li huwa proġett iffinanzjat mill-programm LIFE tal-Unjoni Ewropea li qed jaħdem biex titwaqqaf Żona tal-Kontroll tal-Emissjonijiet (ECA) fil-Mediterran. #td_uid_2_61791552d4a99 .td-doubleSlider-2 .td-item1{background:url(https://cdn.newsbook.com.mt/wp-content/uploads/2021/10/25140523/air-pollution-Grand-Harbour-tniggis-tal-arja-port-il-kbir-80x60.jpg) 0 0 no-repeat}#td_uid_2_61791552d4a99 .td-doubleSlider-2 .td-item2{background:url(https://cdn.newsbook.com.mt/wp-content/uploads/2021/10/25114031/Kare-Press-Kristensen-80x60.jpeg) 0 0 no-repeat} 1 minn 2 Ritratt: Miguela Xuereb "It-tniġġis fl-arja wassal għal aktar imwiet f'Malta mill-COVID-19" Press-Kristensen qal li t-tniġġis fl-arja wassal għal 500 mewta f'Malta fl-aħħar sentejn filwaqt li l-COVID-19 wassal għal 460 mewta u dan juri kemm qed ikollu effetti negattivi fuq il-ħajjiet il-poplu. Hu qal li minkejja li Malta għandha arja nadifa matul il-gżira, il-vapuri kemm żgħar u kbar qed jhedduha. "L-aħbar il-ħażina hi li vapuri żgħar iniġġsu l-inħawi li jkunu fihom waqt li bastimenti kbar li jżuru l-Gżejjer Maltin kapaċi jniġġsu bliet sħaħ," irrimarka x-xjentist. Skonthu, madwar 250 persuna fis-sena fil-pajjiż imutu bit-tniġġis tal-arja u l-effetti tat-tniġġis tal-arja huma ħorox fuq is-saħħa tal-bniedem. "Xi wħud mill-effetti tat-tniġġis huma l-attakki ta' puplesija, il-mard tal-qalb u l-mard tan-nifs li huma l-kawżi prinċipali tal-imwiet f'Malta," wissa Press-Kristensen. Dwar x'soluzzjonijiet jistgħu jiġi implimentati, hu qal li għandha titwaqqaf Żona tal-Kontroll tal-Emissjonijiet (ECA) fil-Mediterran bħalma diġà hemm fit-Tramuntana tal-Ewropa fil-Baħar Baltiku u fil-Baħar tat-Tramuntana. Hu qal li grazzi għal dawn iż-żoni, kien reġistrat tnaqqis qawwi fil-kubrit fuq l-art filwaqt li s-soċjetà bbenefikat fis-saħħa u fl-ekonomija tagħha. Hu semma' wkoll li dawn il-miżuri ma wasslux għal żidiet konsiderevoli fil-prezzijiet għall-konsumaturi jew fl-ispejjeż għas-sidien tal-vapuri. Press-Kristensen qal li l-użu ta' bastimenti elettriċi hija soluzzjoni b'potenzjal għal Malta imma żied jgħid li l-provvista tal-elettriku minn fuq l-art trid tkun nadifa wkoll. Fl-2020, Infrastructure Malta nediet il-Grand Harbour Clean Air Project, proġett b'investiment ta' €50 miljun li għandu l-iskop li jnaqqas b'90% t-tniġġis tal-arja li jipproduċu l-cruise liners u l-vapuri Ro-Ro meta jżuru l-Port il-Kbir. L-ERA konxja mill-kwalità tal-arja fil-Port il-Kbir L-Awtorità tal-Ambjent u r-Riżorsi qalet li hija konxja mill-kwalità tal-arja li hemm fil-Port il-Kbir u qalet li fil-passat hija kienet f'taħditiet ma' BirdLife Malta dwar dan. L-ERA spjegat li flimkien mal-Università ta' Malta, il-kwalità tal-arja tal-Prot il-Kbir mill-Gwardjola fl-Isla ilha tiġi sorveljatha minn Mejju 2020 sabiex tieħu stampa iktar ċara tas-sitwazzjoni f'din iż-żona. Saħqet li l-impatt tal-industrija tal-merkanzija fuq il-kwalità tal-arja ma jistax jitkejjel fuq ġranet magħżula iżda jrid ikun hemm perjodi differenti. Żiedet li jrid ikun hemm iktar informazzjoni xjentifika dwar dan sabiex tkun tista' ssir evalwazzjoni tas-sitwazzjoni u għandhom jittieħdu kampjuni tal-arja anke meta l-attività tal-cruiseliners terġa' tirritorna għan-normal. L-ERA semmiet li fuq parir tagħha Transport Malta se tieħu l-passi neċessarji biex timplimenta li bastimenti ma jkollhomx emmissjonijiet. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_4_61791552da4cb_rand.td-a-rec-img{text-align:left}.td_uid_4_61791552da4cb_rand.td-a-rec-img img{margin:0 auto 0 0}